BCH จ่อบุ๊ครายได้กระฉูด! หลังรัฐฯไฟเขียวอัพค่าหัวประกันสังคม
BCH จ่อบุ๊ครายได้กระฉูด! หลังรัฐฯไฟเขียวอัพค่าหัวประกันสังคม ชี้รับประโยชน์มากสุดในกลุ่ม เหตุมีผู้ประกันตนมากสุดในกลุ่มถึง 7.8 แสนราย ฟากโบรกฯ เชียร์ "ซื้อ" อัพไซด์ยังเหลือ
7 มิ.ย. 2560

“ข่าวหุ้นธุรกิจออนไลน์” ได้ทำการสำรวมข้อมูลบทวิเคราะห์ของบริษัท บางกอก เชน ฮอสปิทอล จำกัด (มหาชน) หรือ BCH หลังจากเมื่อวันที่ (6 มิ.ย.) บอร์ดประกันสังคมมีมติเห็นชอบให้เพิ่มค่าบริการการแพทย์เหมาจ่ายรายหัวจากเดิม 1,460 เป็น 1,500 บาท/คน/ปี และให้ปรับค่าบริการทางการแพทย์แก่สถานพยาบาลที่รับภาระโรคที่มีภาระเสี่ยงทั้งผู้ป่วยนอกและผู้ป่วยในจาก 432 เป็น 447 บาท/คน/ปี
นอกจากนี้ ยังได้ปรับค่ารักษาพยาบาลผู้ป่วยที่มีค่าใช้จ่ายสูงจาก 560 เป็น 640 บาท/คน/ปี และผู้ป่วยที่มีค่าใช้จ่ายสูงเกิน 1 ล้านบาท ได้เพิ่มอัตราค่าบริการทางการแพทย์ให้สถานพยาบาลร้อยละ 80 ของค่าใช้จ่ายที่เกิน 1 ล้านบาท
ทั้งนี้ BCH เป็นโรงพยาบาลที่รับคนไข้ประกันสังคมที่มีสัดส่วนรายได้จากประกันสังคมเป็นจำนวนมาก โดยมีสัดส่วนสูงราว 37.5% ของรายได้รวม
ด้านราคาหุ้น ปิดตลาดวานนี้ (7 มิ.ย.) อยู่ที่ 13.90 บาท บวก 0.40 บาท หรือ 2.96% มูลค่าซื้อขาย 459.72 ล้านบาท นอกจากนี้ยังมีอัพไซด์ที่นักวิเคราะห์ให้จากราคาเป้าหมายสูงสุดที่ 16 บาท อยู่ 15.11%
 
โดย หม่อมหลวงปุณฑริก สมิติ ปลัดกระทรวงแรงงาน และประธานคณะกรรมการประกันสังคม เปิดเผยถึง มติคณะกรรมการประกันสังคมในคราวประชุมคณะกรรมการประกันสังคมและที่ปรึกษา (ชุดที่ 13) ครั้งที่ 10/2560 เมื่อวันที่ 6 มิถุนายน 2560 ว่า ที่ประชุมมีมติเพิ่มค่าบริการทางการแพทย์เหมาจ่ายรายหัวจากเดิม 1,460 บาท/คน/ปี เป็น 1,500 บาท/คน/ปี
และเห็นสมควรปรับค่าบริการทางการแพทย์ให้แก่สถานพยาบาล ที่ต้องรับภาระกรณีโรคที่มีภาระเสี่ยงทั้งผู้ป่วยนอกและผู้ป่วยในเป็น 447 บาท/คน/ปี รวมถึงปรับค่ารักษาพยาบาลผู้ป่วยในที่มีค่าใช้จ่ายสูง เป็น 640 บาท และกรณีการรักษาผู้ป่วยในที่มีค่าใช้จ่ายเกินหนึ่งล้านบาท ได้เพิ่มค่าบริการทางการแพทย์  ให้สถานพยาบาลในอัตราร้อยละ 80 ของค่าใช้จ่ายที่เกินหนึ่งล้านบาท ตามหลักเกณฑ์เงื่อนไข ที่คณะกรรมการการแพทย์กำหนด โดยมีผลตั้งแต่ 1 ก.ค. 60 เป็นต้นไป

ด้านนักวิเคราะห์ บล.ฟินันเซีย ไซรัส ระบุในบทวิเคราะห์ แนะนำ “ซื้อ” BCH ราคาเป้าหมาย 16 บาท/หุ้น โดยบอร์ดประกันสังคมอนุมัติเพิ่มค่าบริการการแพทย์ผู้ประกันตนเหมาจ่ายจากเดิม 1,460 บาท/คน/ปี เป็น 1,500 บาท/คน/ปี และปรับค่าภาระเสี่ยง 26 โรคเรื้อรังสำหรับ OPD และ IPD เป็น 447 บาท/คน/ปี และค่าบริการโรครุนแรงสำหรับ IPD เป็น 640 บาท/คน/ปี มีผล 1 ก.ค. นี้ โดย BCH มีสัดส่วนรายได้จากประกันสังคมมากสุด จึงจะได้ประโยชน์ที่สุด
 
ขณะที่นักวิเคราะห์ บล.เออีซี แนะนำ “ซื้อ” BCH ราคาเป้าหมาย 16 บาท/หุ้น โดยบอร์ดประกันสังคมมติปรับค่าบริการทางการแพทย์ ให้แก่สถานพยาบาลที่เข้าร่วมรับผู้ป่วยกลุ่มประกันสังคม
โดยฝ่ายวิจัยมองว่า BCH จะมีศักยภาพทำกำไรที่ดีขึ้นมาก เพราะเกิดการประหยัดต่อขนาดจากการปรับขึ้นค่าเหมาจ่ายของประกันสังคม และการมีรพ.เกษมราษฎร์ สาขาประชาชื่น ซึ่งเป็นรพ.ที่มีศักยภาพ สูงในการรักษาโรครุนแรง (Supra Contractor) ยังหนุนโอกาสรับผู้ป่วยที่ส่งต่อมาจากสถานพยาบาลอื่นที่ไม่สามารถรักษาได้ ซึ่งจะช่วยผลักดันกำไรให้โตอย่างสดใส
อีกทั้งมองว่า BCH จะได้รับประโยชน์มากที่สุดในกลุ่มโรงพยาบาล เนื่องจากมีผู้ประกันตนเป็นลูกค้ามากสุดถึง 7.8 แสนราย ซึ่งสูงสุดในกลุ่มโรงพยาบาล
ดังนั้นภายใต้ประมาณการใหม่ จึงคาดตั้งแต่ปี 2560 กำไรสุทธิจะเพิ่มจากเดิมเฉลี่ยปีละ 4.2% โดยคาดปี 2560 BCH จะมีกำไรสุทธิ 921 ล้านบาท โต 22.3% จากปีก่อน และโตต่อ 14.3% จากปีก่อนในปี 2561 หลังรับรู้ผลเต็มปีของการปรับขึ้นค่าเหมาจ่ายประกันสังคม